Controversele lui Mouratoglou. O româncă, nevoită să-i ceară scuze public
- Bianca Ion
- 4 martie 2024, 14:20
Maria Sara Popa a fost nevoită să-i ceasă scuze lui Patrick Mouratoglou, după ce a făcut o serie de acuzații publice la adresa lui și a academiei pe care fostul antrenor al Simonei Halep o conduce.
Controversele lui Mouratoglou. O româncă a fost nevoită să-i ceară scuze pentru povestea cu Halep. Comentariile referitoare la suspendarea Simonei Halep (32 de ani) pentru dopaj au fost nenumărate în ultimul an și jumătate, atrăgând atenția unor persoane care nu aveau neapărat legătură cu lumea sportului.
Fenomenul a fost amplu mediatizat, iar în unele cazuri, oamenii au încercat să atragă atenția asupra lor prin asociere cu numele Simonei. Totuși, acest lucru nu întotdeauna s-a dovedit a fi o strategie eficientă. Exemplul Mariei Sara Popa (471 WTA) este o demonstrație clară în acest sens, arătând că implicarea în astfel de controverse poate avea consecințe negative.
Ce a făcut Maria Sara Popa
O tânără jucătoare în vârstă de doar 18 ani, aflată la început de carieră, Maria Sara Popa, a intrat într-o "aventură" nedorită, exprimându-și opinia în legătură cu cazul Halep într-un interviu pentru Antena Sport! Însă nu s-a limitat doar la niște comentarii obișnuite de încurajare pentru Simona Halep, ci a ales să îl acuze direct pe Patrick Mouratoglou (53 de ani) și academia sa de tenis.
Ce acuzații au fost aduse Academiei Mouratoglou
"Am fost acolo (n.r. – la Academia Mouratoglou) când aveam 12 ani. Am jucat la Academia Mouratoglou. E adevărat că de la o vârstă fragedă li se dau sportivilor nişte substanţe. La juniori nu te controlează cei de la antidoping. Te lasă un pic să mai creşti, să împlineşti 17 ani şi de atunci încep controalele mai intens. Există sportivi care iau acele substanţe, numai că nu sunt prinşi pentru că ştiu exact când să elimine substanţa şi ştiu exact când să le ia. N-am luat niciodată. Dar nu pot să bag mâna în foc pentru ceilalţi sportivi", a spus jucătoarea de 18 ani, lăsând de înțeles că la Academia Mouratgolou se petrec lucruri necurate!
Amenințată că va fi dată în judecată
Firește, declarațiile oferite de Maria Sara Popa pentru Antena Sport au ajuns și în presa internațională. Și au creat un scandal pentru sportiva din România. Deși n-a pomenit acest lucru, ea a fost amenințată că va fi dată în judecată de Academia Mouratoglou. Drept urmare, pentru a evita acest necaz, românca a fost obligată să-și ceară scuze pentru ce a zis.
Scuze publice pentru Mouratoglou
Drept urmare, pentru a scăpa de eventuale probleme juridice, Sara Maria Popa a fost nevoită să îi ceară scuze în mod public lui Patrick Mouratoglou.
Tânăra și-a prezentat scuzele printr-o postare publicată pe rețelele de socializare.
"Salutare tuturor. Îmi cer scuze pentru că l-am ofensat pe Patrick Mouratoglou și pentru ce am spus despre Academia sa. Eu n-am fost niciodată un membru al Academiei Mouratoglou. Am jucat acolo, la un turneu Under 12, în 2017. Încă o dată, îmi cer scuze, cu sinceritate, pentru tot ceea ce s-a întâmplat", a scris Maria Sara Popa pe Instagram, într-o tentativă disperată de a scăpa de un proces cu Mouratoglou și Academia sa.